Viešvėnų pagrindinė mokykla

Telšių rajono Viešvėnų pagrindinė mokykla – dieninė, savarankiško mokymosi bendrojo lavinimo mokykla Telšių raj., Viešvėnuose I, Judros g. 9, vykdanti priešmokyklinio, pradinio, pagrindinio ir papildomo ugdymo programas lietuvių kalba. Įstaigos kodas 190581816. Steigėjas Telšių rajono savivaldybės taryba.

Filialai:
 Telšių rajono Viešvėnų pagrindinės mokyklos Vembūtų skyrius;
 Telšių rajono Viešvėnų pagrindinės mokyklos Rūdupių skyrius.

Istorija 
1858 m. pirmąsyk paminėta Viešvėnų mokykla, tuo metu joje mokėsi 68 mokiniai, paskesniais metais – 72. Ši mokykla buvo parapijinė, jos įkūrimo iniciatorius – vyskupas Motiejus Valančius. 1863 m. caro valdžia mokyklą uždarė.

Per Pirmąjį pasaulinį karą kraštą okupavus kaizerinei Vokietijai, Viešvėnuose mokyklą buvo įkūręs kunigas Jonas Karbauskas, į ją susirinko maždaug 100 mokinių.

Tarpukario Lietuvoje Viešvėnuose mokykla atidaryta 1919 m. Pirmoji mokytoja – iš Paežerės kaimo kilusi Marija Miceikaitė. Veiklos pradžioje mokyklai stigo suolų, nebuvo mokymo priemonių.

1928 m. pradžioje Viešvėnuose įkurtas antrasis pradinės mokyklos kompleksas, patalpos buvo nuomojamos. 1927 m. rudenį mokyklos vedėja tapo Ona Kuodytė, 1938 m. – Juozas Šliažas, paskui – Edvardas Levinskas.

Iki 1962 m. mokykloje įkurta aštunta klasė, taip pat pradėjo veikti suaugusiųjų vakarinė mokykla. Mokykloje dirbo 12–14 pedagogų. 1964 m. baigtas statyti naujas mūrinis mokyklos pastatas. 1984 m. mokykla tapo vidurine, po trejų metų, 1987 m., išleista pirmoji abiturientų laida.

Mažėjant mokinių skaičiui, mokykla vėl pertvarkyta į pagrindinę.

Direktoriai 
 Birutė Stancelienė (1963–1985);
 Jonas Petrauskas (1988–2021 m.).

Išnašos

Nuorodos 
 Svetainė

Telšių rajono savivaldybės mokyklos
Lietuvos pagrindinės mokyklos